b'\n_START_ARTICLE_\nJonathan Woodgate\n_START_SECTION_\nLeeds ja Newcastle\n_START_PARAGRAPH_\nWoodgate aloitti ammattilaisuransa vuonna 1998 Leeds Unitedissa, jota h\xc3\xa4n oli edustanut jo 13-vuotiaasta l\xc3\xa4htien. Yhteens\xc3\xa4 123 Leeds-ottelun j\xc3\xa4lkeen Newcastle United osti nuoren puolustajan 9 miljoonalla punnalla tammikuussa 2003. Newcastlessa Woodgatesta tuli nopeasti kannattajien suosikki, mutta loukkaantumisen takia h\xc3\xa4n p\xc3\xa4\xc3\xa4si pelaamaan kaudella 2003\xe2\x80\x932004 vain 35 ottelua.\n_START_SECTION_\nReal Madrid\n_START_PARAGRAPH_\nElokuussa 2004 monien yll\xc3\xa4tykseksi Real Madrid hankki Woodgaten 13,4 miljoonalla punnalla. Debyyttins\xc3\xa4 joukkueessa Woodgate teki 22. syyskuuta 2005 liigaottelussa Athletic Bilbaoa vastaan. Ensimm\xc3\xa4isen maalinsa numerolla 8 pelannut Woodgate teki Mestarien liigassa 4\xe2\x80\x931-voitto-ottelussa norjalaista Rosenborgia vastaan 19. lokakuuta 2005.\n_START_SECTION_\nMiddlesbrough\n_START_PARAGRAPH_\n30. elokuuta 2006 Woodgate siirtyi vuoden lainasopimuksella kotikaupunkiinsa Middlesbroughiin. Middlesbrough osti Woodgaten pelaajaoikeudet pysyv\xc3\xa4sti 5. helmikuuta 2007.\n_START_SECTION_\nTottenham Hotspur\n_START_PARAGRAPH_\n28. tammikuuta 2008 Tottenham osti Jonathan Woodgaten noin 8 miljoonan punnan siirtokorvauksella Middlesbroughsta. Newcastle United teki my\xc3\xb6s Woodgatesta tarjouksen Middlesbroughille, mutta Woodgate kuitenkin valitsi Tottenhamin tarjoaman sopimuksen. Oletettavasti Arsenal oli my\xc3\xb6s kolmantena joukkueena kiinnostunut Woodgatesta, mutta my\xc3\xb6hemmin Arsenalin manageri Ars\xc3\xa8ne Wenger tyrm\xc3\xa4si tehneens\xc3\xa4 tarjouksen Middlesbroughille Woodgatesta._NEWLINE_Woodgatesta tuli Tottenhamin managerin Juande Ramosin toinen hankinta tammikuun 2008 siirtoikkunassa. Aikaisemmin Tottenhamiin siirtyi walesilainen Chris Gunter Cardiffista. Woodgate teki debyyttins\xc3\xa4 Tottenhamissa 30. tammikuuta 2008 Valioliigan ottelussa Evertonia vastaan. 24. helmikuuta 2008 Woodgate voitti Tottenhamissa Englannin liigacupin. Loppuottelussa Wembleyll\xc3\xa4 Chelseaa vastaan h\xc3\xa4n teki Tottenhamin 2\xe2\x80\x931-voittomaalin.\n_START_SECTION_\nStoke City ja paluu Middlesbroughiin\n_START_PARAGRAPH_\nWoodgate siirtyi hein\xc3\xa4kuussa 2011 Stoke Cityyn. H\xc3\xa4n pelasi siell\xc3\xa4 kauden 2011\xe2\x80\x932012 aikana 17 ottelua. Kaudeksi 2012\xe2\x80\x932013 Woodgate palasi Middlesbroughiin.\n_START_SECTION_\nMaajoukkue\n_START_PARAGRAPH_\nEnglannin maajoukkuetta Woodgate on edustanut vuodesta 1999 ja pelannut kahdeksassa maaottelussa.'